ডায়মন্ড হারবার

ডায়মণ্ডহারবার (উচ্চারণ: /ˈɖae̯mɔnɖ ˈɦarbar/ ()) ভারতের পশ্চিমবঙ্গ রাজ্যের দক্ষিণ চব্বিশ পরগনা জেলার অন্তর্গত একটি শহর ও পৌরসভা। হুগলি নদীর তীরে অবস্থিত এই শহর ডায়মণ্ডহারবার মহকুমার সদর। ইতিহাস ডায়মন্ড হারবার আগে "হাজীপুর" নামে পরিচিত ছিল, এবং এটি হাজীপুর খাঁড়ির তীরে অবস্থিত ছিল। ব্রিটিশরা এই বসতির নাম ডায়মন্ড হারবার (ইংরেজি: Diamond Harbour) রেখেছিল এবং তারা এখানে নদী ও সমুদ্রের জাহাজ পরিচালনা করত। ষোড়শ ও সপ্তদশ শতাব্দীর পর্তুগিজ জলদস্যু হার্মাদের সময় থেকে এই এলাকা পরিচিত। এখানে চিংড়িখালি কেল্লা নামক এক দুর্গের ধ্বংসাবশেষ রয়েছে, যা ১৬০০-এর দশকে হার্মাদের তৈরি বলে মনে করা হয়। ভূগোল অবস্থান ডায়মন্ড হারবারের অবস্থান ২২°১১′২৮″ উত্তর ৮৮°১১′২৬″ পূর্ব। এর গড় উচ্চতা ৮ মিটার (২৬ ফুট)। জলবায়ু কোপেন–গাইগার জলবায়ু শ্রেণিবিন্যাস অনুযায়ী এর জলবায়ু ক্রান্তীয় সাভানা (Aw)। ডায়মন্ড হারবারের জলবায়ু সামগ্রিকভাবে উষ্ণ ও আর্দ্র। এর গ্রীষ্মকালীন তাপমাত্রা অনেকসময় ৩৫ ডিগ্রি সেলসিয়াস ছাড়িয়ে যায় এবং শীতকালে এর তাপমাত্রা ১৫ ডিগ্রি সেলসিয়াসের নিচে নেমে যায়। ২১ মে ২০০২-এ এখনকার সর্বোচ্চ তাপমাত্রা ৪৩.০ ডিগ্রি সেলসিয়াস এবং ১৩ জানুয়ারি ২০০৩-এ এর সর্বনিম্ন তাপমাত্রা ৮.২ ডিগ্রি সেলসিয়াস পরিমাপ করা হয়েছিল। এখনকার বার্ষিক বৃষ্টিপাত ১,৬০০ মিমি। এখনকার আর্দ্রতা ৭৬%। জনপরিসংখ্যান ২০১১ সালের জনগণনা ২০১১ সালের জনগণনা অনুসারে ডায়মন্ড হারবারের মোট জনসংখ্যা ৪১,৮০২, যার মধ্যে ২১,০৫০ জন পুরুষ এবং ২০,৭৫২ জন মহিলা। ৩,৬৮৮ জন ব্যক্তি ৬ বছর বা তার কম বয়সী। স্বাক্ষর ব্যক্তির সংখ্যা ৩২,৭৫৩ এবং পুরুষের স্বাক্ষরতার হার ৮১.৭% ও মহিলার ৭৫.০%। ৬ বছরের বেশি বয়সীদের মধ্যে কার্যকর স্বাক্ষরতার হার ৮৫.৯%, যার মধ্যে পুরুষদের স্বাক্ষরতার হার ৮৯.৬% ও মহিলাদের ৮২.২%। জনসংখ্যার মধ্যে ৫,২২১ জন তফসিলি জাতি এবং ৭২ জন তফসিলি জনজাতির অন্তর্গত। ২০০১ সালের জনগণনা ২০০১ সালের জনগণনা অনুসারে ডায়মন্ড হারবারের জনসংখ্যা ৩৭,২৩৮। এর মধ্যে পুরুষ ৫১%, এবং নারী ৪৯%। এখানে সাক্ষরতার হার ৭২%। পুরুষদের মধ্যে সাক্ষরতার হার ৭৭%, এবং নারীদের মধ্যে এই হার ৬৭%। সারা ভারতের সাক্ষরতার হার ৫৯.৫%, তার চাইতে ডায়মন্ড হারবারের সাক্ষরতার হার বেশি। এই শহরের জনসংখ্যার ১০% হল ৬ বছর বা তার কম বয়সী। প্রশাসন পৌরসভা ডায়মন্ড হারবার শহরের ১০.৩৬ বর্গকিলোমিটার (৪.০০ বর্গমাইল) এলাকা ডায়মন্ড হারবার পৌরসভার অধীনে। ১৯৮২ সালে এই পৌরসভার প্রতিষ্ঠা এবং এটি ১৬টি ওয়ার্ডে বিভক্ত। ২০২২ সালের পৌর নির্বাচনের পর থেকে এই পৌরসভা তৃণমূল কংগ্রেসের অধীনে। থানা ডায়মন্ড হারবার পৌরসভা, ডায়মন্ড হারবার ১ ও ডায়মন্ড হারবার ২ সমষ্টি উন্নয়ন ব্লক জুড়ে ১৩৪ বর্গকিলোমিটার (৫২ বর্গমাইল) এলাকা ডায়মন্ড হারবার থানার অধীনে। ডায়মন্ড হারবার মহিলা থানার এক্তিয়ার ডায়মন্ড হারবার পৌরসভা, ডায়মন্ড হারবার ১ ও ডায়মন্ড হারবার ২ সমষ্টি উন্নয়ন ব্লক জুড়ে বিস্তৃত। সমষ্টি উন্নয়ন ব্লকের সদরদপ্তর ডায়মন্ড হারবার শহরে ডায়মন্ড হারবার ১ সমষ্টি উন্নয়ন ব্লকের সদরদপ্তর অবস্থিত। পরিবহন ডায়মন্ড হারবার ১২ নং জাতীয় সড়কে অবস্থিত। ডায়মন্ড হারবার কলকাতা শহরতলি রেলের শিয়ালদহ–ডায়মন্ড হারবার রেলপথের অন্তিম স্টেশন। ডায়মন্ড হারবার থেকে কুঁকরাহাটী ও রায়চক যাওয়ার ফেরি পরিষেবা রয়েছে। শিক্ষা ২০১৩ সালে প্রতিষ্ঠিত ডায়মন্ড হারবার মহিলা বিশ্ববিদ্যালয় পশ্চিমবঙ্গের সর্বপ্রথম মহিলা বিশ্ববিদ্যালয়। ২০১৯ সালে প্রতিষ্ঠিত ডায়মন্ড হারবার সরকারি মেডিকেল কলেজ ও হাসপাতাল এক স্বয়ংসম্পূর্ণ প্রগৌণ রেফারেল সরকারি চিকিৎসা মহাবিদ্যালয়। স্বাস্থ্যসেবা ২৫০টি বিছানাসহ ডায়মন্ড হারবার মহকুমা হাসপাতাল ডায়মন্ড হারবার মহকুমার প্রধান সরকারি চিকিৎসালয়। এখানে একটি সুপার স্পেশালিটি হাসপাতাল রয়েছে কিন্তু রোগী মৃত্যু বা আগুন লাগার ঘটনায় এটি তার সুনাম খুইয়েছে। চিত্রশালা তথ্যসূত্র